ΕΛΛΑΣ ΟΛΕ, ΟΛΕ δεν σταματώ να τραγουδώ ΠΟΤΕ! (Jogo 40: Costa do Marfim 1x2 Grécia)
Autor: Carlão | Publicado: 2014-06-24T19:34:00-03:00


Η Ελλάδα γράφει ιστορία και στην Βραζιλία. Δεν την πτοούν ούτε τα δοκάρια (3 είχε!) ούτε η γκαντεμιά των τραυματισμών (δύο αναγκαστικές αλλαγές στα πρώτα 24 λεπτά) ούτε η ισοφάριση στο 74' ούτε... τίποτα!

Νίκησε 2-1 την Ακτή Ελεφαντοστού, με πέναλτι του Σαμαρά στο 90'+3', για την τρίτη και τελευταία αγωνιστική του 3ου&nbsp;ομίλου του Παγκοσμίου Κυπέλλου και προκρίθηκε στους «16» του Mundial ως δεύτερη. Αντίπαλός της, την Κυριακή (29/6, 23:00) η Κόστα Ρίκα.

Ο δρόμος της πρόκρισης άνοιξε με τον Σάμαρη στο 42'. Η ισοφάριση από τον Μπονί στο 74' έδιωξε, προς στιγμή την πρόκριση (παρά το ευνοϊκό 4-1 της Κολομβίας επί της Ιαπωνίας), όμως το πέναλτι που κέρδισε ο Σαμαράς από τον Σιό στο 90'+1' και το αξιοποίησε ο ίδιος δύο λεπτά αργότερα, έδωσαν την ιστορική νίκη: Για πρώτη φορά η Ελλάδα στους «16» του Παγκοσμίου Κυπέλλου, στην τρίτη της συμμετοχή (1994, 2010 οι άλλες δύο).











Σαμαράς: «Η απάντηση στο γήπεδο»
Σάμαρης: «Κάναμε τους Ελληνες υπερήφανους»
Ελλάδα - Ακτή Ελεφ. 2-1
Γ' ΟΜΙΛΟΣ
ΦΑΣΗ ΤΩΝ «16»





Mε Λάζαρο και Σαμαρά στην κορυφή

Ο Φερνάντο Σάντος έκανε τρεις αλλαγές στην 11άδα σε σχέση με τον αγώνα απέναντι στην Ιαπωνία. Καραγκούνης, Χριστοδουλόπουλος και Σαλπιγγίδης πήραν τις θέσεις των Κατσουράνη (τιμωρημένος), Γκέκα και Φετφατζίδη. Ετσι, στην κορυφή της επίθεσης, στο 4-3-3, ήταν ο Σαμαράς, με τους Σαλπιγγίδη και Χριστοδουλόπουλο στα άκρα. Μανιάτης, Καραγκούνης και Κονέ ήταν οι τρεις του κέντρου, ενώ η πεντάδα της άμυνας δεν άλλαξε: Καρνέζης στην εστία και μπροστά του οι Τοροσίδης, Χολέμπας, Παπασταθόπουλος και Μανωλάς.

Από την άλλη πλευρά, ο Σαμπρί Λαμουσί έβαλε για πρώτη φορά στην αρχική 11άδα τους Ντρογκμπά και Κόλο Τουρέ, ο οποίος, μαζί με τον αδερφό του, Γιάγια (επίσης βασικός) βιώνει το δράμα του θανάτου του αδερφού τους, Ιμπραϊμ. Το δικό του 4-2-3-1 είχε τον Ντρογκμπά στην κορυφή, με τους Ζερβινιό και Καλού στα άκρα, τον Γιάγια Τουρέ σε επιτελικό ρόλο, ενώ Τιοτέ και Ντιέ ήταν οι αμυντικοί μέσοι. Στην άμυνα, μπροστά από τον Μπαρί, παρατάχθηκαν οι Οριέ, Μποκά, Μπαμπά και Κόλο Τουρέ.

Οσκαρ ατυχίας και… Σάμαρης!

Το πρώτο ημίχρονο λες και ήταν γραμμένο από σενάριο θρίλερ. Δύο αναγκαστικές αλλαγές για την Εθνική, με τον Κονέ να αποχωρεί στο 12' (πρόβλημα στο αριστερό πόδι) και τον Καρνέζη στο 24' (πρόβλημα στη μέση). Σάμαρης και Γλύκος πήραν τις θέσεις τους, αντίστοιχα.

Σα να μην έφτανε αυτή η ατυχία, ήρθε και το δοκάρι σε εντυπωσιακό σουτ του Χολέμπας (με το δεξί!) στο 33', σε εξαιρετική ελληνική αντεπίθεση. Κι όμως, η Εθνική ουδέποτε πτοήθηκε, ούτε και με την ευκαιρία του Καραγκούνη στο 34' (φάουλ που μπλόκαρε ο Μπαρί).

Ο Σάμαρης έκλεψε μια μπάλα στο 42', έκανε το 1-2 με τον Σαμαρά και πλάσαρε εύστοχα, πετυχαίνοντας το «χρυσό» γκολ που έστελνε την Ελλάδα στους «16», διαμορφώνοντας το 1-0. Εκείνη τη στιγμή η Κολομβία προηγούνταν 1-0 της Ιαπωνίας και η ισοφάριση των Ασιατών λίγα λεπτά αργότερα, στην εκπνοή του πρώτου 45λεπτου, δεν «ακύρωνε» την ελληνική πρόκριση.

Ημίχρονο δικαίωσης

Ένα 45λεπτο δικαίωσης για την Ελλάδα, που διατήρησε την καλή αμυντική της λειτουργία και έδειξε πιο πολλές επιθετικές διαθέσεις σε σχέση με τα προηγούμενα παιχνίδια. Οι (3) τελικές προσπάθειες ήρθαν μετά το 25', καθώς στο πρώτο 25λεπτο… δεν υπήρχε αποτελεσματικότητα αλλά μόνο η κακοδαιμονία των τραυματισμών, αλλά το πάθος και το πείσμα ξεχείλιζαν.

Οσο για την Ακτή; Φάνηκε σε κακή κατάσταση. Ντρογκμπά και Γιάγια Τουρέ δεν μπορούσαν να την «κουβαλήσουν» και ουσιαστικά απείλησε μόνο στο 45' με την ωραία ενέργεια του μέσου της Μάντσεστερ Σίτι, όμως το σουτ που επιχείρησε κόντραρε στον Σάμαρη και ο Γλύκος μπλόκαρε εύκολα. Ως τότε, κάποιες προσπάθειες των Ζερβινιό (9') και Γιαγιά Τουρέ (23') δεν έφεραν αποτέλεσμα, ούτε τελική.

«Φαρμακερές» αντεπιθέσεις, δοκάρια και ατυχία

Το δεύτερο ημίχρονο άρχισε με την Εθνική να διατηρεί την επιθετικότητά της στο πρώτο 10λεπτο και να χάνει σημαντικές ευκαιρίες με τον Χριστοδουλόπουλο στο 46' και στο 53'. Ωστόσο στη συνέχεια η Ακτή, που ήδη είχε «δοκιμάσει» τον Γλκύκο στο 49' με τον Τιοτέ, πήρε τα ηνία και άρχισε να πιέζει.

Η Ελλάδα είχε γυρίσει πίσω, είχε δώσει χώρο και επέλεξε να παίξει με αντεπιθέσεις, οι οποίες ήταν «φαρμάκι». «Αγγιξε» το 2-0 με τον Σαλπιγγίδη στο 58' (έδιωξε ο Μπαρί) και τον Τοροσίδη στο 62' (ανετράπη εκτός περιοχής) και είδε το δοκάρι να «στερεί» στον Καραγκούνη το 2-0 στο 68', ενώ τρία λεπτά αργότερα ο Λάζαρος αστόχησε σε σουτ.

Στο ίδιο διάστημα η Ακτή ήταν περισσότερο στην επίθεση, αλλά δεν απειλούσε. Ο Καλού (56') σταματήθηκε από τον Μανωλά, ο Γιάγια Τουρέ είδε το σουτ του να κοντράρει στον Παπασταθόπουλο (57') ενώ και ο Μπόνι, που μπήκε ως δεύτερος επιθετικός στο 61', δεν απείλησε στο 65', όπως έκανε, αλλά αστόχησε, ο Καλού στο 67'.

Ισοφάριση και… δικαίωση

Οι Ιβοριανοί που έπαιζαν επιθετικά, απείλησαν στο 72' με τον Μπαμπά και τελικά ισοφάρισαν στο 74' με τον Μπονί, φτάνοντας αυτοί σε αποτέλεσμα πρόκρισης. Ωστόσο η Ελλάδα δεν τα παράτησε. Ο Γκέκας μπήκε αντί του Καραγκούνη, η αντεπίθεση… σάλπισε, το δοκάρι σταμάτησε τη σέντρα-σουτ του Τοροσίδη στο 80', ο Λάζαρος αστόχησε στο 84' και ο Σαλπιγγίδης δεν μπόρεσε να βρει τον Γκέκα στο 87'.

Τα λεπτά περνούσαν, η Ακτή αγκάλιαζε την πρόκριση, απείλησε στο 85' με τον Σίο και κυρίως με τον Γιάγια Τουρέ στο 90', ωστόσο ο επίλογος ήταν ελληνικός: Ο Σαμαράς κέρδισε πέναλτι από τον Σιό στο 90'+1' και το εκτέλεσε εύστοχα στο 90'+3' στέλνοντας την Ελλάδα στους «16» του Παγκοσμίου Κυπέλλου!

ΣΚΟΡΕΡ:&nbsp;42' Σάμαρης, 90'+3' πεν. Σαμαράς - 74' Μπονί

ΔΟΚΑΡΙΑ:&nbsp;33' Χολέμπας, 68' Καραγκούνης, 80' Τοροσίδης

ΔΙΑΙΤΗΤΗΣ:&nbsp;Κάρλος Βέρα (Εκουαδόρ)

ΚΟΚΚΙΝΕΣ:

ΚΙΤΡΙΝΕΣ:&nbsp;37' Ντρογκμπά, 62' Καλού, 70' Ντιέ

ΕΛΛΑΔΑ:&nbsp;Καρνέζης (24' Γλύκος), Τοροσίδης, Χολέμπας, Μανωλάς,&nbsp;Παπασταθόπουλος, Μανιάτης, Καραγκούνης (78' Γκέκας), Κονέ (12' Σάμαρης), Σαλπιγγίδης, Χριστοδουλόπουλος, Σαμαράς.


ΑΚΤΗ ΕΛΕΦΑΝΤΟΣΤΟΥ:&nbsp;Μπαρί, Οριέ, Μποκά, Μπαμπά, Κ. Τουρέ, Ντιέ,&nbsp;Τιοτέ (61' Μπονί), Γ. Τουρέ, Καλού, Ζερβινιό (83' Σιό), Ντρογκμπά (78' Ντιομαντέ).

fonte:&nbsp;http://www.sentragoal.gr/